Lembekast
Lembekast (saksa keeles Minnekästchen) on keskaegne puidust kastike, reeglina kaanega, kaas ja küljed rikkalikult kaunistatud nikerdustega, panustehnikas, maalingutega või nahavoolitehnikas. Sageli esinesid motiivistikus armastus-, jahi- ja tantsustseenid. Lembekast oli õukonnakultuuris peigmehe kink pruudile ja selles hoiti pruudikinke või muid väärtesemeid. Nimetus ise pärineb 19. sajandist. Eestis on nahavoolitehnikas lembekastide dekoori käsitlenud tarbekunstiuurija Inge Teder.